X'inhu SURE u għaliex qed tipproponih il-Kummissjoni? L-istrument il-ġdid għall-Appoġġ temporanju li jimmitiga r-Riskji tal-Qgħad f'Emerġenza (SURE) huwa mfassal biex jgħin fil-protezzjoni tal-impjiegi u l-ħaddiema affettwati mill-pandemija tal-coronavirus. Dan se jipprovdi assistenza finanzjarja, fil-forma ta' self mogħti b'termini favorevoli mill-UE lill-Istati Membri, ta' massimu ta' EUR 100 biljun b'kollox. Dan is-self se jassisti lill-Istati Membri biex jindirizzaw żidiet f'daqqa fin-nefqa pubblika biex jiġi ppreservat l-impjieg. B'mod speċifiku, dan is-self se jgħin lill-Istati Membri biex ikopru l-ispejjeż relatati direttament mal-ħolqien jew l-estensjoni ta' skemi nazzjonali ta' xogħol b'ħinijiet iqsar, u miżuri simili oħra li poġġew fis-seħħ għal min jaħdem għal rasu bħala reazzjoni għall-pandemija tal-coronavirus. X'inhuma l-iskemi ta' xogħol b'ħinijiet iqsar? Skemi ta' xogħol b'ħinijiet iqsar huma programmi li taħt ċerti ċirkostanzi jippermettu lill-impriżi li jesperjenzaw diffikultajiet ekonomiċi biex temporanjament inaqqsu s-sigħat maħduma mill-impjegati tagħhom, li huma pprovduti b'appoġġ ta' dħul pubbliku għas-sigħat mhux maħduma. Skemi simili japplikaw għas-sostituzzjoni tad-dħul għal dawk li jaħdmu għal rashom. SURE tkun tipprovdi appoġġ addizzjonali tal-UE biex tiffinanzja skemi ta' xogħol b'ħinijiet iqsar tal-Istati Membri, u miżuri simili oħrajn, li jgħinu fil-protezzjoni tal-impjiegi. L-Istati Membri kollha diġà għandhom xi forma ta' skemi nazzjonali ta' xogħol b'ħinijiet iqsar fis-seħħ. Għalfejn il-Kummissjoni qed tiffoka fuq l-appoġġ ta' skemi ta' xogħol b'ħinijiet iqsar? L-istrument SURE huwa biss element wieħed tal-istrateġija komprensiva tal-Kummissjoni biex tipproteġi liċ-ċittadini u ttaffi l-konsegwenzi soċjo-ekonomiċi negattivament severi tal-pandemija. Bosta negozji li qed jesperjenzaw diffikultajiet qed jiġu mġiegħla jissospendu temporanjament jew inaqqsu sostanzjalment l-attivitajiet tagħhom u l-ħinijiet tax-xogħol tal-impjegati tagħhom. Billi jevitaw sensji żejda, l-iskemi ta' xogħol b'ħinijiet iqsar jistgħu jipprevjenu li xokk temporanju jkollu konsegwenzi negattivi aktar severi u dejjiema fuq l-ekonomija u s-suq tax-xogħol fl-Istati Membri. Dan jgħin biex isostni d-dħul tal-familji u jippreserva l-kapaċità produttiva u l-kapital uman tal-intrapriżi u l-ekonomija kollha. Kemm se jkun disponibbli finanzjament għall-UE kollha kemm hi u għall-Istati Membri individwali? Sa EUR 100 biljun f'assistenza finanzjarja totali se jkunu disponibbli għall-Istati Membri kollha. M'hemm l-ebda pakketti allokati minn qabel għall-Istati Membri. Il-Kummissjoni kif se tiżgura u tipprovdi finanzjament għall-istrument SURE? L-assistenza finanzjarja taħt l-istrument SURE se tieħu l-forma ta' self mill-UE lill-Istati Membri li jitolbu l-appoġġ. Biex tiffinanzja s-self lill-Istati Membri, il-Kummissjoni se tissellef fuq is-swieq finanzjarji. Il-Kummissjoni mbagħad tipprovdi s-self lill-Istati Membri b'kundizzjonijiet favorevoli. Għalhekk, l-Istati Membri jibbenefikaw mill-klassifikazzjoni ta' kreditu għolja u l-ispejjeż baxxi tas-self tal-UE. Is-self se jkun sostnut minn sistema ta' garanziji volontarji li jingħataw mill-Istati Membri lill-UE. L-istrument se jibda jiffunzjona ladarba l-Istati Membri kollha jkunu impenjaw ruħhom għal dawk il-garanziji. Kif jiġu deċiżi l-kundizzjonijiet ta' kull self? Dan is-self għandu jintuża mill-Istati Membri biex jiffinanzjaw skemi ta' xogħol b'ħinijiet iqsar għall-impjegati jew miżuri simili għal dawk li jaħdmu għal rashom. Wara talba minn Stat Membru għal għajnuna finanzjarja, il-Kummissjoni tikkonsulta lill-Istat Membru kkonċernat biex tivverifika l-estensjoni taż-żieda fin-nefqa pubblika li hija relatata direttament mal-ħolqien jew l-estensjoni ta' skemi ta' xogħol b'ħinijiet iqsar u miżuri simili għal dawk li jaħdmu għal rashom. Din il-konsultazzjoni se tgħin lill-Kummissjoni tivvaluta kif xieraq it-termini tas-self, inkluż l-ammont, il-maturità medja massima, l-ipprezzar, u l-modalitajiet tekniċi għall-implimentazzjoni. Fuq il-bażi tal-konsultazzjoni, il-Kummissjoni tippreżenta proposta għal deċiżjoni lill-Kunsill biex tipprovdi għajnuna finanzjarja. Ladarba tiġi approvata, l-assistenza finanzjarja tieħu l-forma ta' self mill-Unjoni Ewropea lill-Istat Membru li jitlob l-appoġġ. Kif taħdem is-sistema ta' garanzija? Is-self ipprovdut lill-Istat Membru taħt l-istrument SURE jkun sostnut minn sistema ta' garanziji volontarji mill-Istati Membri. Dan se jippermetti lill-Kummissjoni tespandi l-volum ta' self li jista' jingħata lill-Istati Membri. Din is-sistema ta' garanzija hija meħtieġa biex tinkiseb il-kapaċità meħtieġa filwaqt li fl-istess ħin ikun żgurat finanzjament prudenti tal-istrument SURE. Għal dan il-għan, jenħtieġ ammont minimu ta' garanziji impenjati (i.e. 25 % tal-ammont massimu ta' self ta' EUR 100 biljun). Kif għandu x'jaqsam dan l-istrument mal-Iskema Ewropea ta' Riassigurazzjoni tal-Qgħad imħabbra preċedentement? Fil-Komunikazzjoni li tistabbilixxi r-rispons ekonomiku kkoordinat tagħha għall-pandemija tal-coronavirus, il-Kummissjoni impenjat ruħha li tħaffef it-tħejjija tal-proposta leġiżlattiva tagħha għal Skema Ewropea ta' Riassigurazzjoni tal-Qgħad. L-istrument SURE huwa l-operazzjonalizzazzjoni ta' emerġenza tal-Iskema Ewropea ta' Riassigurazzjoni tal-Qgħad u huwa mfassal speċifikament biex iwieġeb immedjatament għall-isfidi ppreżentati mill-pandemija tal-coronavirus. Bl-ebda mod ma jipprekludi l-istabbiliment ta' skema futura ta' riassigurazzjoni tal-qgħad. X'inhuma l-passi li jmiss? Il-proposta tal-Kummissjoni għal strument SURE għandha tkun approvata malajr mill-Kunsill. L-istrument il-ġdid se jkun ta' natura temporanja. It-tul ta' żmien u l-ambitu tiegħu huma limitati biex jiġu ttrattati l-konsegwenzi tal-pandemija ta' coronavirus. Għal aktar informazzjoni Proposta tal-Kummissjoni għal Regolament tal-Kunsill Stqarrija għall-istampa: Il-Coronavirus: il-Kummissjoni timmobilizza r-riżorsi kollha tagħha biex tipproteġi l-ħajjiet u l-għajxien Skeda informattiva: Appoġġ lill-Istati Membri biex jgħinu jipproteġu n-nies fix-xogħol u l-impjiegi - SURE Stqarrija għall-istampa: Il-Kummissjoni tistabbilixxi rispons koordinat Ewropew kontra l-impatt ekonomiku tal-Coronavirus Rispons għall-Coronavirus